**Venim, venim speranță**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Venim, venim speranță

...

Venim în viaţă arbori,

cu trunchi frumos şi tânăr

şi-apoi, murim ca frunze,

ce mai umbresc pământul

doar în căderi, cu vântul,

cu chip pictat pe pânze,

cu zâmbete-ntr-un cufăr

şi peste inimi, flori.

...

Ne-or mai striga pe nume,

ecourile nopţii,

pe-un petec de lumină,

emoţii rătăcite

sau florile-nflorite,

ce cresc cu rădăcină,

dintr-o poveste-a sorţii

spusă-ntr-un fel anume.

...

Venim în zi, romanţă

cântată pe o scenă,

venim în nopţi albastre,

pe ape, ciob de lună,

ce scutură-n furtună,

emoţiile noastre,

trăite-n vis, pe pernă,

Venim, venim speranţă.